શ્રીમંત અને અબજોની માલિક ડિમ્પી સિંહ (મદાલસા શર્મા) એક વિચિત્ર કેસ માટે પ્રાઇવેટ ડિટેક્ટિવ સમ્રાટ તિલકધારી (રાજીવ ખંડેલવાલ)નો કૉન્ટૅક્ટ કરે છે. એ કેસ સાંભળ્યા પછી સમ્રાટ પોતે મૂંઝવણમાં મુકાઈ જાય છે. બન્યું એવું કે ડિમ્પીના જબરદસ્ત મોટા ફાર્મહાઉસમાં કારણ વિના પાક સળગી જાય છે. હૉર્ટિકલ્ચરના નિષ્ણાતોએ અનેક પ્રકારની તપાસ કરી લીધી, પણ તેમના હાથમાં કાંઈ ન આવ્યું. સમ્રાટને હસવું આવી રહ્યું છે, પણ એ દરમ્યાન અચાનક જ ડિમ્પી સિંહના પપ્પા મહેન્દ્ર પ્રતાપ સિંહ (ગિરીશ કર્નાડ)નો ફેવરિટ ઘોડો વિચિત્ર રીતે મરી જાય છે. આ વાતને પણ સામાન્ય ગણી રહેલા સમ્રાટની આંખ સામે એકદમ તંદુરસ્ત મહેન્દ્ર પ્રતાપ સિંહ પણ અચાનક સાવ વિચિત્ર કહેવાય એવી બીમારીમાં સપડાય છે. સમ્રાટ હવે હરકતમાં આવે છે અને એ ફાર્મહાઉસમાં ઇન્ક્વાયરી શરૂ કરે છે. એ દરમ્યાન તેને અમુક એવી રહસ્યમય વાતોની ખબર પડે છે જેના આધારે અનુમાન લગાવી શકાય કે આવતા સમયમાં હવે ડિમ્પીના જીવ પર પણ જોખમ છે. સમ્રાટ હવે એ રહસ્ય ઉકેલવાની દિશામાં આગળ વધવાની સાથે ડિમ્પીને બચાવવાનું કામ પણ શરૂ કરે છે.